CELEX: 52018PC0121
Language: da
Date: 2018-03-09
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i AVS-EU-Ministerrådet til revisionen af bilag IC til AVS-EU-partnerskabsaftalen

EUROPA-KOMMISSIONEN
            Bruxelles, den 9.3.2018
            COM(2018) 121 final
            2018/0055(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i AVS-EU-Ministerrådet til revisionen af bilag IC til AVS-EU-partnerskabsaftalen
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører den holdning, der skal indtages på Unionens vegne i AVS-EU-Ministerrådet i forbindelse med den planlagte vedtagelse af Ministerrådets afgørelse om omfordeling af midler til den bevilling, som er afsat til finansiering af det interne AVS-samarbejde og tværregionale samarbejde med mange af eller alle AVS-staterne.
            
            
               2.Baggrund for forslaget
            
            
               2.1.AVS-EU-partnerskabsaftalen ("Cotonouaftalen")
            
            
               AVS-EU-partnerskabsaftalen
                  1
                ("aftalen") har til formål at oprette en associering mellem Den Europæiske Union og AVS-staterne. Aftalen trådte i kraft den 1. april 2003 og blev revideret i 2005 og 2010 i overensstemmelse med revisionsklausulen, hvori det fastsættes, at aftalen skal revurderes hvert femte år.
            
            
               I henhold til aftalens artikel 95, stk. 2, fastlægges finansprotokoller for en given periode. I disse finansprotokoller fastsættes det samlede beløb for EU's finansielle bistand. 
            
            
               Finansprotokollen for perioden 2014-2020 blev vedtaget ved AVS-EU-Ministerrådets afgørelse nr. 1/2013 af 7. juni 2013
                  2
                og har form af bilag IC til aftalen. 
            
            
               Ifølge artikel 100 i AVS-EU-partnerskabsaftalen kan dennes bilag revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               Ifølge aftalens artikel 15, stk. 2, litra b), har AVS-EU-Ministerrådet til opgave at træffe de afgørelser, der er nødvendige for gennemførelsen af bestemmelserne i aftalen.
            
            
               2.2.AVS-EU-Ministerrådet
            
            
               AVS-EU-Ministerrådet kan træffe afgørelser, der er retligt bindende for parterne. Ministerrådet består af medlemmerne af Rådet for Den Europæiske Union på den ene side og et medlem af hver AVS-stats regering på den anden side. Formandskabet i Ministerrådet varetages på skift af et medlem af Rådet for Den Europæiske Union og et medlem af en AVS-stats regering. Ministerrådet træder som generel regel sammen en gang om året på formandens initiativ, og når det i øvrigt er påkrævet, i en form og med en geografisk sammensætning, der afspejler de anliggender, der skal behandles.
            
            
               2.3.AVS-EU-Ministerrådets påtænkte retsakt
            
            
               AVS-EU-Ministerrådet skal vedtage en afgørelse vedrørende ændring af bilag IC til AVS-EU-partnerskabsaftalen ("den påtænkte retsakt"). 
            
            
               Afgørelsen vil gælde for pkt. 2, litra a) og b), i bilag IC og vedrører omfordelingen af midler til den bevilling, der er afsat til finansiering af det interne AVS-samarbejde og tværregionale samarbejde med mange af eller alle AVS-staterne.
            
            
               På den ene side vil 425 mio. EUR blive trukket fra bevillingen til finansiering af nationale og regionale vejledende programmer, der er omhandlet i pkt. 2, litra a), i bilag IC. 
            
            
               På den anden side vil bevillingen til finansiering af det interne AVS-samarbejde og tværregionale samarbejde, der er omhandlet i pkt. 2, litra b), i bilag IC, blive forhøjet med 425 mio. EUR for at bidrage til finansieringen af to initiativer, nemlig Spotlight-initiativet og Det Globale Partnerskab for Uddannelse (GPE).
            
            
               Spotlight-initiativet er en fælles global EU-FN-indsats, der har til formål at forebygge og reagere på vold mod kvinder og piger i udvalgte lande. 
            
            
               Det overordnede mål med GPE er på globalt og nationalt plan at mobilisere kræfter til at sikre adgang til uddannelse og læring af høj kvalitet for alle gennem omfattende partnerskaber, fokus på effektive uddannelsessystemer og finansiering af grunduddannelser. 
            
         
         
            
               Finansieringen vil gennem Den Europæiske Udviklingsfond (EUF) blive omfordelt fra den almindelige reserve til nationale og regionale vejledende programmer til det interne AVS-samarbejde som følger:
            
            
               - et beløb på 350 mio. EUR bevilges til Spotlight-initiativet
            
            
               - et beløb på 75 mio. EUR bevilges til GPE.
            
            
               Den påtænkte retsakt bliver bindende for parterne i henhold til aftalens artikel 15, stk. 3, hvori det fastsættes, at AVS-EU-Ministerrådet kan træffe afgørelser, der er bindende for parterne, og udforme resolutioner, henstillinger og udtalelser.
            
            
               3.Den holdning, der skal indtages på Unionens vegne
            
            
               Ifølge artikel 100 i AVS-EU-partnerskabsaftalen kan AVS-EU-Ministerrådet revidere, revurdere og/eller foretage ændringer i aftalen på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               Den Europæiske Union er stærkt engageret i kampen for ligestilling mellem kønnene, styrkelse af kvinders stilling og indflydelse uanset alder og afskaffelse af alle former for vold mod kvinder og piger i hele verden. 
            
            
               Spotlight-initiativet er en fælles global EU-FN-indsats, der har til formål at forebygge og reagere på vold mod kvinder og piger i udvalgte lande. Det blev officielt lanceret under den 72. samling i FN's generalforsamling den 20. september 2017. 
            
            
               Spotlight-initiativet vil på grundlag af dokumentation fokusere på særlige former for seksuel og kønsbaseret vold, der er almindelig udbredt eller særlig markant i bestemte regioner, og bidrager dermed til opnåelsen af verdensmål 5 for bæredygtig udvikling, "Ligestilling mellem kønnene".
            
            
               Der vil til ligestillingsinitiativet blive etableret en multidonor-fondsmekanisme, som vil blive forvaltet af den administrative gren af FN's generalsekretariat. Finansieringen vil blive ydet gennem EU's instrument til finansiering af udviklingssamarbejde (DCI), for så vidt angår Latinamerika og Asien, og gennem Den Europæiske Udviklingsfond, (EUF) for så vidt angår AVS-lande. 
            
            
               GPE-initiativet støtter opnåelsen af tre overordnede mål. De første to mål er henholdsvis retfærdighed, herunder ligestilling mellem kønnene og inklusion, og undervisning og læring af høj kvalitet. Det tredje mål er opbygningen af stærkere uddannelsessystemer, der er leveringsdygtige i retfærdige uddannelsestjenester af høj kvalitet. Initiativet blev oprettet i 2012 for at indfri de tilsagn om uddannelse på globalt plan, der blev afgivet på det globale uddannelsesforum i Dakar og milleniumtopmødet.
            
            
               GPE er et multiinteressentpartnerskab og en finansieringsplatform, der sigter mod at styrke uddannelsessystemerne i lavindkomstlande og lande i den lavere mellemindkomstklasse ved at forbedre programmer i uddannelsessektoren og gennemførelsen af disse programmer.
            
            
               EU har sammen med gruppen af AVS-stater støttet GPE siden 2005. Fortsat støtte til dette partnerskab passer godt ind i de politiske rammer for samarbejdet mellem EU og AVS. 
            
            
               Begge initiativer er og vil være i tråd med den europæiske konsensus om udvikling, der fremmer en mere sammenhængende tilgang til menneskelig udvikling. For så vidt angår uddannelse indebærer denne tilgang mere støtte til inkluderende og retfærdig uddannelse af høj kvalitet for alle samt livslang læring (bæredygtigt udviklingsmål 4) med stærkt fokus på fremme af ligestilling mellem kønnene (bæredygtigt udviklingsmål 5).
            
            
               Kommissionen foreslår derfor, at Rådet vedtager denne afgørelse.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
         
         
            
               4.1.2.Anvendelse på det foreliggende tilfælde
            
            
               AVS-EU-Ministerrådet er et organ, der er nedsat ved en aftale, dvs. Cotonouaftalen.
            
            
               Den retsakt, som AVS-EU-Ministerrådet skal vedtage, er en retsakt, der har retsvirkninger. Den påtænkte retsakt bliver bindende i henhold til folkeretten, jf. Cotonouaftalens artikel 100.
            
            
               Den planlagte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af målet for og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have én enkelt hjemmel, nemlig den, der kræves af det primære eller fremherskende formål eller led.
            
            
               4.2.2.Anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører "udviklingssamarbejde". Det materielle retsgrundlag for den foreslåede afgørelse er derfor artikel 209, stk. 2, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 209, stk. 2, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da AVS-EU-Ministerrådets retsakt vil gælde for bilag IC til Cotonouaftalen, er det hensigtsmæssigt at offentliggøre den i Den Europæiske Unions Tidende efter vedtagelsen.
            
            
               2018/0055 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i AVS-EU-Ministerrådet til revisionen af bilag IC til AVS-EU-partnerskabsaftalen
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 9,
            
         
         
            
               under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side (i det følgende benævnt "AVS-EU-partnerskabsaftalen")
                  4
               ,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Partnerskabsaftalen mellem medlemmerne af gruppen af stater i Afrika, Vestindien og Stillehavet ("AVS-staterne") på den ene side og Det Europæiske Fællesskab og medlemsstaterne på den anden side ("AVS-EU-partnerskabsaftalen") blev undertegnet i Cotonou den 23. juni 2000. AVS-EU-partnerskabsaftalen trådte i kraft den 1. april 2003 og blev revideret i 2005 og 2010 i overensstemmelse med revisionsklausulen, hvori det fastsættes, at aftalen skal revurderes hvert femte år.
            
            
               (2)I henhold til AVS-EU-partnerskabsaftalens artikel 95, stk. 2, fastlægges finansprotokoller for en given periode. I disse finansprotokoller fastsættes det samlede beløb for EU's finansielle bistand. Finansprotokollen for perioden 2014-2020 blev vedtaget ved AVS-EU-Ministerrådets afgørelse nr. 1/2013 af 7. juni 2013
                  5
                og har form af bilag IC til aftalen.
            
            
               (3)I henhold til artikel 100 i AVS-EU-partnerskabsaftalen kan AVS-EU-Ministerrådet revidere, revurdere og/eller foretage ændringer i aftalen på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               (4)Unionen bør støtte, at midlerne i bilag IC til AVS-EU-partnerskabsaftalen omfordeles fra den bevilling, der er afsat til finansiering af nationale og regionale vejledende programmer, til den bevilling, der er afsat til finansiering af det interne AVS-samarbejde og tværregionale samarbejde med mange af eller alle AVS-staterne.
            
            
               (5)Den holdning, der skal indtages på Unionens vegne i AVS-EU-Ministerrådet, bør fastlægges, da afgørelsen vil være bindende for Unionen —
            
            
               VEDTAGET DENNE AFGØRELSE: 
            
            
               Artikel 1
            
            
               1.Den holdning, der skal vedtages på Unionens vegne i AVS-EU-Ministerrådet vedrørende revisionen af bilag IC til AVS-EU-partnerskabsaftalen baseres på AVS-EU-Ministerrådets udkast til retsakt, som er knyttet til denne afgørelse.
            
            
               2.Unionens repræsentanter i AVS-EU-Ministerrådet kan tiltræde mindre ændringer til udkastet til afgørelsen uden yderligere afgørelse fra Rådet.
            
            
               Artikel 2
            
            
               AVS-EU-Ministerrådets afgørelse offentliggøres efter vedtagelsen i Den Europæiske Unions Tidende.
            
            
               Artikel 3
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Aftale (EFT L 317 af 15.12.2000, s. 3) som ændret ved aftale undertegnet i Luxembourg den 25. juni 2005 (EUT L 209 af 11.8.2005, s. 27) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).
               
               
                  
                     (2)
                  
                        AVS-EU-Ministerrådets afgørelse nr. 1/2013 af 7. juni 2013 om vedtagelse af en protokol om den flerårige finansielle ramme for perioden 2014-2020 under partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side (EUT L 173 af 26.6.2013).
               
               
                  
                     (3)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        Aftale (EFT L 317 af 15.12.2000, s. 3) som ændret ved aftale undertegnet i Luxembourg den 25. juni 2005 (EUT L 209 af 11.8.2005, s. 27) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).
               
               
                  
                     (5)
                  
                        AVS-EU-Ministerrådets afgørelse nr. 1/2013 af 7. juni 2013 om vedtagelse af en protokol om den flerårige finansielle ramme for perioden 2014-2020 under partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side (EUT L 173 af 26.6.2013).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den9.3.2018
            COM(2018) 121 final
            BILAG
            til
            Forslag tilRÅDETS AFGØRELSE
            om den holdning, der skal indtages på Den Europæiske Unions vegne i AVS-EU-Ministerrådet til revisionen af bilag IC til AVS-EU-partnerskabsaftalen
            
               
         
         
            
               BILAG
            
            
               AVS-EU-MINISTERRÅDETS
            
            
            
               AFGØRELSE Nr. .../2018
            
            
            
               af ../../2018
            
            
            
               om revisionen af bilag IC til AVS-EU-partnerskabsaftalen
            
            
               AVS-EU-MINISTERRÅDET HAR —
            
            
               under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side
                  1
                (i det følgende benævnt "AVS-EU-partnerskabsaftalen"), særlig artikel 15, stk. 2, sammenholdt med artikel 100, og 
               
                  ud fra følgende betragtninger:
            
            
               (1)I overensstemmelse med AVS-EU-partnerskabsaftalens artikel 15, stk. 2, har Ministerrådet bl.a. til opgave at træffe de afgørelser, der er nødvendige for at sikre en effektiv og virkningsfuld gennemførelse af aftalen.
            
            
               (2)Ifølge artikel 100 i AVS-EU-partnerskabsaftalen kan dennes bilag revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               (3)Bilag IC til AVS-EU-partnerskabsaftalen bør ændres med henblik på at omfordele midler mellem samarbejdsinstrumenter under Den Europæiske Udviklingsfond til fordel for instrumentet for det interne AVS-samarbejde og tværregionale samarbejde.
            
            
               De omfordelte midler skal bidrage til finansieringen af Spotlight-initiativet og Det Globale Partnerskab for Uddannelse (GPE). 
            
            
               Spotlight-initiativet er en fælles global EU-FN-indsats, der har til formål at forebygge og reagere på vold mod kvinder og piger i udvalgte lande. Spotlight-initiativet vil på grundlag af dokumentation fokusere på særlige former for seksuel og kønsbaseret vold, der er almindelig udbredt eller særlig markant i bestemte regioner, og bidrager dermed til opnåelsen af verdensmål 5 for bæredygtig udvikling, "Ligestilling mellem kønnene". 
            
            
               Det overordnede mål med GPE er på globalt og nationalt plan at mobilisere kræfter til at sikre adgang til uddannelse og læring af høj kvalitet for alle gennem omfattende partnerskaber, fokus på effektive uddannelsessystemer og finansiering af grunduddannelser. Begge initiativer er i overensstemmelse med Cotonouaftalen og 2030-dagsordenen for bæredygtig udvikling, der fremmer en mere sammenhængende tilgang til menneskelig udvikling. For så vidt angår uddannelse indebærer denne tilgang mere støtte til inkluderende og retfærdig uddannelse af høj kvalitet for alle samt livslang læring (bæredygtigt udviklingsmål 4) med stærkt fokus på fremme af ligestilling mellem kønnene (bæredygtigt udviklingsmål 5) —
            
            
               VEDTAGET DENNE AFGØRELSE: 
            
            
               Artikel 1
            
            
               1.Med henblik på at opfylde programmeringsbehovene omfordeles midler under Den Europæiske Udviklingsfond mellem de bevillinger til samarbejdsinstrumenter, der er anført i bilag IC til AVS-EU-partnerskabsaftalen.
            
         
         
            
               2.Et beløb på 425 mio. EUR omfordeles fra den almindelige reserve til nationale og regionale vejledende programmer, der er omhandlet i pkt. 2, litra a), i bilag IC, til fordel for det interne AVS-samarbejde og tværregionale samarbejde, som er omhandlet i pkt. 2, litra b):
            
            
               –et beløb på 350 mio. EUR bevilges til Spotlight-initiativet
            
            
               –et beløb på 75 mio. EUR bevilges til Det Globale Partnerskab for Uddannelse.
            
            
               Artikel 2
            
            
               Som følge af omfordelingen af de i artikel 1 omhandlede midler foretages følgende ændringer i teksten i bilag IC til AVS-EU-partnerskabsaftalen:
            
            
               1.Pkt. 2, litra a) i bilag IC til AVS-EU-partnerskabsaftalen affattes således:
            
            
               "a)
                     23 940 mio. EUR afsættes til finansiering af nationale og regionale vejledende programmer. Bevillingen anvendes til:
            
            
               i) 
                     de nationale vejledende programmer for de enkelte AVS-stater i overensstemmelse med artikel 1-5 i denne aftales bilag IV om gennemførelses- og forvaltningsprocedurer
            
            
               ii) 
                     de regionale vejledende programmer for støtte til regionalt og tværregionalt samarbejde og regional integration af AVS-staterne i overensstemmelse med artikel 6-11 i denne aftales bilag IV om gennemførelses- og forvaltningsprocedurer."
            
            
               2.Pkt. 2, litra b) i bilag IC til AVS-EU-partnerskabsaftalen affattes således:
            
            
               "b)
                     4 015 mio. EUR afsættes til finansiering af internt AVS-samarbejde og tværregionalt samarbejde med mange eller alle AVS-staterne i overensstemmelse med artikel 12, 13 og 14 i denne aftales bilag IV om gennemførelses- og forvaltningsprocedurer. Denne beløbsramme omfatter støtte til fælles institutioner og organer, der er oprettet i medfør af denne aftale. Den skal også dække støtte til afholdelse af driftsudgifter for AVS-sekretariatet, som er omhandlet i pkt. 1 og 2 i protokol nr. 1 om de fælles institutioners driftsomkostninger."
            
            
               Artikel 3
            
            
               Nærværende afgørelse træder i kraft ved vedtagelsen. 
            
            
               Udfærdiget i […], den […].
            
            
               
                     På AVS-EU-Ministerrådets vegne
               
               
                     
               
               
                     Formand
               
            
         
         
            
                  
                     (1)
                  
                        Aftale (EUT L 317 af 15.12.2000, s. 3) som ændret ved aftale undertegnet i Luxembourg den 25. juni 2005 (EUT L 209 af 11.8.2005, s. 27) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).